ไทยพาณิชย์เดินสาย ไขข้องใจรับพนักงาน
ผู้บริหารไทยพาณิชย์เดินสายพบอธิการบดีมหาวิทยาลัยราชภัฏ ยันไม่เลือกรับพนักงานจากสถาบัน
1 ก.ค. 2558

ผู้บริหารไทยพาณิชย์เดินสายพบอธิการบดีมหาวิทยาลัยราชภัฏ ยันไม่เลือกรับพนักงานจากสถาบัน
น.ส.พรรณพร คงยิ่งยง รองผู้จัดการใหญ่ ผู้บริหารสูงสุดลูกค้าบุคคล ธนาคารไทยพาณิชย์ เปิดเผยว่า ธนาคารได้ติดต่อไปยังอธิการบดีที่เป็นแกนนำของมหาวิทยาลัยราชภัฏ เพื่อชี้แจงหลักเกณฑ์การรับสมัครพนักงานและจะส่งหนังสือชี้แจงทำความเข้าใจกับทุกมหาวิทยาลัยอย่างเป็นทางการ เพื่อยืนยันว่าธนาคารไม่มีการรับพนักงานจากสถาบันการศึกษาใดเป็นการเฉพาะ
“ธนาคารจะคัดเลือกบุคคลที่เหมาะสมเข้าทำงานในแต่ละตำแหน่ง ไม่เลือกปฏิบัติ ข่าวที่ออกมาจากโซเชียลมีเดียไม่เป็นความจริง ปัจจุบันได้ร่วมมือกับสถาบันการศึกษาหลายแห่งรวมทั้งมหาวิทยาลัยราชภัฏ รับสมัครพนักงานใหม่ปีละ 2,000-3,000 คน” น.ส.พรรณพร กล่าว
ทั้งนี้ ธนาคารไทยพาณิชย์เปิดรับสมัครพนักงานโดยระบุชื่อมหาวิทยาลัย 14 แห่ง ทำให้เกิดกระแสต่อต้านจากสถาบันการศึกษาที่ไม่ได้ถูกระบุชื่อในการรับสมัคร